Diari Oficial de la Generalitat Valenciana


Sumari del DOGV 9887, del 08-07-2024 (2024/6624)

ORDRE 4/2024, de 2 de juliol, de la Conselleria d'Innovació, Indústria, Comerç i Turisme, per la qual s'estableixen les bases reguladores per a la concessió de beques per a la realització de pràctiques professionals en l'Agència Valenciana d'Innovació (IVACE+i Innovació).
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9887

Data del DOGV
:   08-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6624


Data del document
:   02-07-2024

Organisme emissor
:   Conselleria de Innovación, Industria, Comercio y Turismo

Tipus de document
:   Ordre

Anàlisi jurídica

 Descriptors 

:   * Conselleria d'Innovació, Indústria, Comerç i Turisme

ORDRE 4/2024, de 2 de juliol, de la Conselleria d'Innovació, Indústria, Comerç i Turisme, per la qual s'estableixen les bases reguladores per a la concessió de beques per a la realització de pràctiques professionals en l'Agència Valenciana d'Innovació (IVACE+i Innovació). [2024/6624]  
ÍNDEX  
  
Índex  
Preàmbul  
Títol I. Disposicions generals  
Article 1. Objecte i finalitat  
Article 2. Règim de concessió, convocatòries i contingut  
Article 3. Requisits per a l'obtenció de les beques i manera d'acreditar-los  
Article 4. Criteris de valoració. Barem de mèrits  
Article 5. Duració de la beca  
Títol II. Procediment  
Article 6. Iniciació  
Article 7. Presentació de sol·licituds  
Article 8. Comissió avaluadora  
Article 9. Ordenació i Instrucció  
Article 10. Procés de selecció  
Títol III. Finalització del procediment  
Article 11. Concessió, notificació i publicitat  
Article 12. Termini de resolució del procediment i recursos  
Títol IV. Acompliment de les beques i obligacions  
Article 13. Pluralitat de perfils  
Article 14. Incompatibilitats  
Article 15. Unitats administratives de realització de les beques  
Article 16. Obligacions i drets de les persones beneficiàries  
Article 17. Pla de control  
Article 18. Borsa de reserva  
Article 19. Obligacions de l'òrgan concedent  
Títol V. Quantia, pagament i justificació de les beques  
Article 20. Dotació econòmica  
Article 21. Justificació i pagament  
Article 22. Pèrdua del dret al cobrament i reintegrament  
Títol VI. Suspensió i règim sancionador  
Article 23. Suspensió de la beca  
Article 24. Règim sancionador  
Article 25. Modificació de la resolució de concessió i borsa de reserva  
Disposicions addicionals  
Primera. No-incidència pressupostària  
Segona. Protecció de dades  
Tercera. Delegació de competències de concessió  
Quarta. Delegació de les facultats d'execució i interpretació  
Disposició final  
Única. Vigència  
  
  
PREÀMBUL  
  
La Conselleria d'Innovació, Indústria, Comerç i Turisme té el propòsit de dur a terme la concessió de beques per a la realització de pràctiques professionals en l'Agència Valenciana d'Innovació (IVACE+i Innovació).  
L'Agència Valenciana d'Innovació és una entitat de dret públic de la Generalitat Valenciana, de les previstes en l'art. 155.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, facultada per a exercir potestats administratives i realitzar activitats prestacionals i de foment destinades al desenvolupament de les polítiques públiques que l'Administració de la Generalitat aplique per a l'enfortiment i desenvolupament del Sistema Valencià d'Innovació. Té personalitat jurídica pròpia, plena capacitat d'obrar per al compliment dels seus fins i està adscrita a la conselleria competent en matèria d'innovació.  
L'Agència Valenciana d'Innovació, en el marc de les polítiques de la Generalitat dirigides a la millora i especialització professional de totes aquelles persones amb titulació universitària, que hagen finalitzat els seus estudis en dates recents, entén adequat el que puguen complementar la seua formació i adquirir noves aptituds a través d'estes pràctiques, així com acostar-les al coneixement real de l'Administració pública.  
La concessió d'estes beques té com a objectiu proporcionar a les persones que estiguen en possessió de les titulacions requerides i complisquen els requisits exigits, la possibilitat de formar-se amb la perspectiva d'exercir en el futur activitats professionals relacionades amb els estudis realitzats, de millorar la seua ocupabilitat i fomentar la seua capacitat emprenedora, proporcionant-los una visió de l'Administració i del seu funcionament.  
El Pla estratègic de subvencions de l'Agència Valenciana de la Innovació (IVACE+i Innovació) per al període 2024-2026, aprovat per la Resolució de 7 de maig de 2024, de la Conselleria d'Innovació, Indústria, Comerç i Turisme (DOGV 9845, 09.05.2024), preveu la publicació en 2024 d'unes bases reguladores, així com les seues respectives convocatòries, de beques per a la realització de pràctiques professionals en l'Agència Valenciana d'Innovació en compliment de l'objectiu estratègic d'incentivar l'estudi, la innovació i la formació en matèries relacionades amb els estudis realitzats, dins del programa pressupostari 542H00, Agència Valenciana de la Innovació, línia de subvenció S1468, «Beques».  
La present ordre s'ajusta al que s'establix en la Llei 38/2003, de 17 de novembre, general de subvencions, en el Reial decret 887/2006, de 21 de juliol, pel qual s'aprova el reglament d'esta llei, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com en el Decret 132/2009, de 4 de setembre, del Consell, pel qual es regula la concessió de beques, desenvolupat per l'Ordre 17/2011, de 6 de maig, de la Conselleria de Justícia i Administracions Públiques. Igualment s'até al que es disposa en la Llei orgànica 3/2018, de 5 de desembre, de protecció de dades personals i garantia dels drets digitals i la resta de l'ordenament jurídic d'aplicació. A més, no inclou restriccions innecessàries ni obligacions addicionals a les previstes en el bloc normatiu d'aplicació.  
  
També és conforme als principis de necessitat, eficàcia, proporcionalitat, seguretat jurídica, transparència i eficiència propis de la bona regulació, assenyalats en l'article 59 de la Llei 1/2022, de 13 d'abril, de transparència i bon fovern de la Comunitat Valenciana, i que el seu procés d'elaboració ha sigut transparent i participatiu.  
Les ajudes regulades mitjançant esta ordre no precisen notificació a la Comissió Europea, per no reunir els requisits de l'article 107 del Tractat de Funcionament de la Unió Europea, de conformitat amb l'assenyalat en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea, dels projectes de la Generalitat dirigits a establir, concedir o modificar ajudes públiques, ja que tant per la condició de les persones beneficiàries -titulats universitaris-, com per l'objecte de les beques -realització de pràctiques professionals en l'AVI-, no afecten la competència, ni els intercanvis comercials entre els estats membres i tampoc afavoreixen determinades empreses o produccions.  
A proposta de l'Agència Valenciana d'Innovació, i en virtut del que s'establix en l'article 28.e de la Llei de la Generalitat 5/1983, de 30 de desembre, del Consell, el Decret 106/2017, de 28 de juliol, del Consell, pel qual s'aprova el Reglament d'organització i funcionament de l'Agència Valenciana d'Innovació, l'article 160.2.b) i l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, vistos els informes preceptius de l'Advocacia de la Generalitat i de la Intervenció Delegada,  
  
  
ORDENE  
  
TÍTOL I  
Disposicions generals  
  
Article 1. Objecte i finalitat  
1. Aprovar les bases reguladores per a la concessió, seguiment i justificació de les beques per a la realització de pràctiques professionals en l'Agència Valenciana d'Innovació (IVACE+i Innovació).  
2. Les beques tindran per objecte la realització de pràctiques professionals en les unitats administratives que depenen de l'Agència Valenciana d'Innovació i que es distribuïxen entre les seues dependències de València i Alacant.  
3. Les beques es concedixen amb la finalitat d'acostar el coneixement pràctic de l'activitat de l'Administració de la Generalitat i donar suport a la formació complementària, millora i especialització professional de les persones amb les titulacions oficials requerides.  
  
Article 2. Règim de concessió, convocatòries i contingut  
1. La concessió de les beques s'efectuarà en règim de concurrència competitiva, d'acord amb els principis de publicitat, transparència, objectivitat, igualtat i no discriminació, així com els principis d'eficàcia en el compliment dels objectius i d'eficiència en l'assignació i utilització de recursos públics, establits en l'article 8.3 de la Llei 38/2003, de 17 de novembre, general de subvencions i en el seu Reglament, aprovat pel Reial decret 887/2006, de 21 de juliol. També els seran aplicables les bases que s'aproven en la present orde.  
  
2. La convocatòria s'iniciarà d'ofici per resolució de la Vicepresidència executiva de l'Agència Valenciana d'Innovació, que serà publicada en el Diari Oficial de la Generalitat Valenciana.  
3. La convocatòria determinarà el nombre de beques, la titulació exigida per a cadascuna d'elles, la dependència orgànica, el lloc de destinació, i l'activitat pràctica a desenvolupar.  
4. Amb caràcter previ a la convocatòria els servicis o unitats destinatàries realitzaran un programa formatiu de les beques que es convoquen, amb la finalitat establida per a elles.  
5. La convocatòria recollirà el contingut mínim exigit en l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
6. Amb la finalitat de garantir la transparència en els procediments de concessió de subvencions que recull la Llei 19/2013, de 9 de desembre, de transparència, accés a la informació pública i bon govern, i la Llei de la Generalitat 1/2022, de 13 d'abril, de la Generalitat, de transparència i bon govern de la Comunitat Valenciana, les dades relatives a estes beques s'inclouran en la Base de dades nacional de subvencions (BDNS). L'Agència Valenciana d'Innovació, a través de la seua Secretaria General, remetrà a la BDNS, les convocatòries i les resolucions de concessió.  
  
Article 3. Requisits per a l'obtenció de les beques i manera d'acreditar-los  
1. Per a l'obtenció de la beca serà necessari complir amb els següents requisits en el moment de finalització del termini de presentació de sol·licituds:  
a) Tindre nacionalitat espanyola o ser nacional d'un estat membre de la Unió Europea. Les persones aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana; aspecte que es verificarà, si és el cas, durant el procés de selecció.  
b) No ser major de 35 anys.  
c) Estar en possessió d'una de les titulacions indicades a continuació, expedida o homologada per les autoritats espanyoles corresponents, o dels altres països de la Unió Europea, així com que no hagen transcorregut més de cinc anys des de la seua finalització.  
Les titulacions requerides, segons la matèria objecte de la beca, seran les següents:  
c.1) Beques en matèria de Comunicació:  
Especialitat Periodisme: llicenciatura o grau en Ciències de la Informació, branca de Periodisme.  
Especialitat Audiovisual: llicenciatura o grau en Ciències de la Informació, branca d'Imatge Audiovisual i Auditiva, o llicenciatura o grau en Comunicació Audiovisual.  
c.2) Beques en matèria de Gestió economicoadministrativa:  
Especialitat jurídica: llicenciatura o grau en Dret.  
Especialitat economicoadministrativa: llicenciatura o grau en Ciències Polítiques i de l'Administració Pública, Ciències Econòmiques, o Administració i Direcció d'Empreses.  
  
c.3) Beques en matèria d'Informàtica:  
Especialitat Microinformàtica: Enginyeria en Informàtica, Enginyeria Tècnica en Informàtica, grau en Enginyeria Informàtica, tècnic superior en Administració de Sistemes Informàtics en Xarxa i tècnic superior en Administració de Sistemes Informàtics.  
Especialitat Aplicacions informàtiques: Enginyeria en Informàtica, Enginyeria Tècnica en Informàtica, grau en Enginyeria Informàtica, tècnic superior de Desenvolupament d'Aplicacions Multiplataforma i tècnic superior en Desenvolupament d'Aplicacions Web.  
c.4) Beques en matèria d'Innovació:  
Títol universitari oficial de llicenciatura, enginyeria, arquitectura o equivalent, o bé títol universitari oficial de grau que, d'acord amb els plans vigents, habilite per a exercir les activitats de caràcter professional. Estar en possessió del nivell intermedi de l'Escola Oficial d'idiomes o títol homologat del nivell B2 d'anglés.  
d) Estar en possessió del certificat B1 de coneixement de valencià o equivalent, expedit per la Junta Qualificadora de Coneixements de Valencià, d'acord amb el que establix l'Ordre 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixement de valencià de la Junta Qualificadora de Coneixements de Valencià i l'homologació i validació d'altres títols i certificats.  
  
e) No haver sigut persona beneficiària de beques de pràctiques professionals en la Generalitat per un període igual o superior a 36 mesos, anteriorment.  
f) No trobar-se incurs/a en les prohibicions per a obtindre la condició de persona beneficiària, establides en l'article 13 de la Llei 38/2003, de 17 de novembre, general de subvencions.  
2. No podran optar a estes beques els qui, en el moment de publicar-se la convocatòria, ja estiguen gaudint d'una beca de pràctiques professionals en la Generalitat.  
  
Article 4. Criteris de valoració. Barem de mèrits  
1. El procés d'avaluació i selecció de les sol·licituds es durà a terme en règim de concurrència competitiva i constarà de dos fases eliminatòries, una primera relativa a l'avaluació de la documentació aportada i una segona per a aquelles persones que superen la fase anterior, que consistirà en una entrevista personal, així com en la realització d'una prova escrita que serà avaluada per la comissió de valoració.  
2. Primera fase: Barem de mèrits  
Els mèrits de les persones candidates es valoraran d'acord amb els criteris que s'exposen a continuació, sent 30 el màxim de punts que puga obtindre cada sol·licitant, dels quals 25 punts correspondran a la fase d'avaluació de la documentació aportada (primera fase) i 5 punts a l'entrevista i prova escrita (segona fase):  
a) Expedient acadèmic: en este apartat la valoració màxima serà de 13,5 punts, atorgats conforme als següents criteris:  
a.1). La puntuació assignada a l'expedient acadèmic coincidirà amb la nota mitjana ponderada, i donarà lloc a una valoració d'entre 5 i 10 punts:  
- Nota mitjana 5 a 5,9: 5 punts.  
- Nota mitjana 6 a 6,9: 6 punts.  
- Nota mitjana 7 a 7,9: 7 punts.  
- Nota mitjana 8 a 8,9: 8 punts.  
- Nota mitjana 9 a 9,9: 9 punts.  
- Nota mitjana 10: 10 punts.  
Quan la ponderació s'haja realitzat amb un sistema de puntuació de 0 a 4, s'aplicarà el que es disposa en els apartats 4 i 5 del punt 13 de l'article 1 del Reial decret 1267/1994, de 10 de juny, pel qual es modifica el Reial decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.  
a.2). Formació complementària: altres títols acadèmics oficials que no constituïsquen un requisit per a la concessió, fins a un màxim de 4 punts, sempre que estiguen directament relacionats amb l'objecte de la beca:  
- Doctorat directament relacionat amb l'objecte de la beca: 2 punts.  
  
- Títol de màster oficial d'especialització de postgrau (d'almenys 90 crèdits ECTS), o segona llicenciatura o grau, directament relacionats amb l'objecte de la beca: 1,5 punts  
- Títol de màster oficial d'especialització de postgrau de menys de 90 crèdits ECTS, directament relacionats amb l'objecte de la beca: 1,25 punts.  
- Títols oficials propis de les universitats, relacionats directament amb l'objecte de la beca: 1 punt per cadascun d'ells.  
b) Coneixements de valencià: Fins a un màxim de 4 punts.  
b.1) Coneixement general de valencià:  
En totes les convocatòries de beques objecte d'esta ordre es valoraran els coneixements de valencià, d'acord amb el Marc europeu comú de referència per a les llengües, tenint en compte l'equivalència dels certificats expedits o homologats per la Junta Qualificadora de Coneixements de Valencià:  
- Nivell B2: 1 punt.  
- Nivell C1: 1,5 punts.  
- Nivell C2: 2 punts.  
Es puntuarà el nivell més alt acreditat.  
b.2) En les beques de les matèries de comunicació es valorarà, a més, cadascun dels títols de les següents especialitats;  
- Correcció de textos: 0,67 punts.  
- Llenguatge en mitjans de comunicació: 0,67 punts.  
- Llenguatge administratiu: 0,67 punts.  
c) Coneixement d'idiomes de la Unió Europea. Fins a un màxim de 4 punts.  
c.1) Es valorarà fins a 4 punts, el coneixement de les llengües oficials i cooficials de la Unió Europea, diferents de la llengua espanyola segons els nivells especificats en la taula adjunta, sempre que no siga requisit.  
Es valorarà el coneixement de llengües oficials de la Unió Europea, diferents de la llengua espanyola segons els nivells especificats acreditant-se documentalment mitjançant títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/2013, de 17 de maig, del Consell, pel qual s'establix un sistema de reconeixement de la competència en llengües estrangeres en la Comunitat Valenciana, tenint en compte les seues modificacions posteriors per orde de la conselleria competent en matèria d'educació. El coneixement de l'idioma comunitari es valorarà fins a un màxim de 4 punts per curs o la seua equivalència si es tracta de cicles de l'escola oficial d'idiomes, o de nivells o certificats segons el Marc europeu comú de referència (nivell bàsic, nivell intermedi i nivell avançat), conformement a l'escala que es detalla en la taula adjunta al present punt.  
La valoració del coneixement de l'idioma comunitari s'efectuarà puntuant exclusivament el nivell més alt obtingut en cadascun dels idiomes comunitaris. Les equivalències entre els ensenyaments regulats pel Reial decret 944/2003, de 18 de juliol, i l'RD 1041/2017, de 22 de desembre, i per la disposició final 1a del Decret 138/2014, de 29 d'agost (Llei orgànica 8/2013, de 9 de desembre), són les que es detallen en la taula adjunta al present punt.  
El coneixement de l'idioma, en el nivell requerit, no es valorarà quan constituïsca un requisit per al lloc.  
c.2) En cap cas es valoraran en este apartat els coneixements de valencià ni els cursos als quals es referix l'apartat d d'este barem.  
  
d) Coneixements addicionals: fins a un màxim de 6 punts.  
d.1) L'experiència professional relacionada directament amb l'objecte de les beques que es convoquen es valorarà amb un màxim de 2 punts, a raó de 0,1 punt per cada mes complet treballat. Es requerirà l'alta en la Seguretat Social, i contracte de treball relacionat directament amb l'objecte de la beca.  
d.2) Els cursos de formació i perfeccionament de duració igual o superior a 15 hores relacionats directament amb l'objecte de les beques que es convoquen es valoraran amb un màxim de 4 punts, conformement a la següent escala:  
- De 200 o més hores: 0,8 punts.  
- De 100 o més hores: 0,4 punts.  
- De 75 o més hores: 0,375 punts.  
- De 50 o més hores: 0,3 punt.  
- De 25 o més hores: 0,225 punts.  
- De 15 o més hores: 0,15 punts.  
Els cursos als quals haja assistit la persona interessada s'acreditaran mitjançant la documentació que certifique que eren part de l'oferta formativa d'organismes oficials o centres de formació reconeguts i es valoraran per una sola vegada, amb independència d'haver cursat o impartit successives edicions del mateix curs.  
d.3) En cap cas es valoraran en este subapartat els cursos als quals es referixen els apartats b) i c) d'este barem.  
3. Segona fase. Entrevista- prova escrita: fins a un màxim de 5 punts.  
Una vegada efectuada la valoració dels mèrits dels apartats anteriors, la comissió avaluadora convocarà les persones aspirants a una entrevista que versarà sobre la seua formació, la seua trajectòria acadèmica i professional i els seus coneixements entorn de les matèries relacionades amb l'objecte de les beques convocades. Per acord de la comissió avaluadora podrà convocar-se a l'entrevista un nombre màxim d'aspirants, o aquells que superen una nota mínima en els apartats anteriors. La citació a les persones aspirants a les beques es realitzarà en la seu electrònica de la Generalitat, en la pàgina web de l'AVI i a través del correu electrònic que hagen facilitat en la sol·licitud.  
La comissió avaluadora establirà els criteris de ponderació per a determinar la puntuació a cada aspirant en l'entrevista. Estos criteris es faran públics a través de l'anunci pel qual se cite les persones aspirants.  
  
El dia de l'entrevista, els aspirants realitzaran prèviament a esta una prova escrita durant 30 minuts, amb la finalitat de comprovar els coneixements generals sobre la matèria objecte de la beca. L'entrevista i la prova escrita es podran realitzar en castellà, valencià o anglés, si és un requisit.  
L'entrevista, juntament amb la prova escrita, podrà ser valorada amb un màxim de 5 punts i el resultat se sumarà a la puntuació obtinguda per cada aspirant en la primera fase, a fi d'obtindre, com a resultat, la puntuació final del procés de selecció. Per a superar l'entrevista personal serà necessari obtindre, com a mínim, 1 punt.  
4. En cas d'empat, es resoldrà a favor de la persona que, en el moment de finalització del termini de presentació de les sol·licituds, haja acreditat, mitjançant la certificació oportuna expedida per l'òrgan competent i per este ordre:  
1r. El reconeixement de tindre certificat de discapacitat (igual o superior al 33 %), tenint prioritat, si escau, aquella persona que acredite un major grau de discapacitat.  
2n. Ser víctima de violència de gènere.  
3r. Ser víctima d'accions terroristes.  
En els altres casos d'empat, així com quan persistisca este empat en els casos de discapacitat, víctimes de violència de gènere o d'accions terroristes, es considerarà en primer lloc a la persona candidata que tinga la major puntuació, atesos els següents conceptes i pel següent orde:  
a) En primer lloc, qui haja obtingut major puntuació en l'apartat relatiu a l'entrevista.  
b) Si persistix la igualtat, qui haja obtingut major puntuació en l'apartat relatiu a l'expedient acadèmic.  
c) Si persistix la igualtat, qui haja obtingut major puntuació en l'apartat relatiu a coneixements addicionals.  
d) Si persistix la igualtat, qui haja obtingut major puntuació en l'apartat relatiu a coneixements de valencià.  
e) Si persistix la igualtat, qui haja obtingut major puntuació en l'apartat relatiu als coneixements d'idioma de la Unió Europea.  
f) Si així i tot persistix la igualtat, es dirimirà per orde alfabètic de cognoms i nom, començant per la lletra que es designe en sorteig, que fixa l'orde de les persones aspirants a totes les proves selectives que se celebren en el conjunt de les administracions públiques valencianes, tal com establix el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, i que serà publicat en el Diari Oficial de la Generalitat Valenciana per l'òrgan competent, mitjançant resolució a este efecte.  
  
Article 5. Duració de les beques  
1. El període de duració de les beques s'especificarà en la convocatòria i serà com a màxim de 12 mesos a comptar des de la data d'incorporació que s'indique en la convocatòria de concessió.  
2. La beca podrà ser prorrogada amb les condicions establides en l'article 5 del Decret 132/2009, de 4 de setembre, del Consell, pel qual es regula la concessió de beques, mitjançant resolució expressa, per un període màxim de 12 mesos addicionals, sempre que existisca crèdit adequat i suficient per als exercicis a què afecte i que el desenvolupament de l'activitat que s'està efectuant així ho requerisca o aconselle.  
3. A este efecte, la quantia de cada beca, en la seua corresponent pròrroga, podrà ser actualitzada amb els límits que assenyale la llei de pressupostos de la Generalitat, sense perjudici del que dispose la resolució que la conselleria competent en matèria d'hisenda dicte per a cada any a què afecte la pròrroga, en virtut del que s'establix en els apartats 1 i 3 de l'article 17 i en la disposició final segona del Decret 132/2009, de 4 de setembre, del Consell, pel qual es regula la concessió de beques.  
  
  
TÍTOL II  
Procediment  
  
Article 6. Iniciació  
Conforme al que s'establix en l'article 160.4 b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, el procediment s'iniciarà d'ofici, mitjançant convocatòria aprovada per la Vicepresidència executiva de l'Agència Valenciana d'Innovació i es publicarà en el Diari Oficial de la Generalitat Valenciana.  
  
Article 7. Presentació de sol·licituds  
1. Les persones aspirants a obtindre una beca presentaran, per via electrònica, la sol·licitud i currículum de manera completa segons models normalitzats, en el termini que s'assenyale en la corresponent convocatòria. Tots dos documents estaran accessibles en la seu electrònica de la Generalitat: sede.gva.es  
2. Per a poder realitzar la presentació electrònica, la persona sol·licitant podrà utilitzar els certificats electrònics incorporats al document nacional d'identitat, els certificats electrònics reconeguts i aquells sistemes de signatura electrònica avançada que s'admeten per l'Administració segons la normativa.  
3. La presentació de la sol·licitud en el registre electrònic es podrà acreditar mitjançant el rebut expedit per este de manera automàtica. Es podrà recuperar este justificant de registre accedint a l'àrea personal.  
  
4. A l'efecte del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La recepció en dia inhàbil s'entén efectuada el primer dia hàbil següent. Es consideren inhàbils, a més dels dies que tinguen condició de festes oficials en la Comunitat Valenciana, els establits en la Llei 39/2015, d'1 d'octubre, del procediment administratiu comú de les administracions públiques.  
5. Si la convocatòria inclou més d'una mena de beca, en el formulari de sol·licitud s'especificarà l'especialitat o la classe de beca a la qual s'opta. Si es desitja participar en dos o més beques convocades, haurà de presentar-se una sol·licitud per cadascuna d'elles. En el cas que una mateixa persona, dins del termini establit, presentara més d'una sol·licitud per a un mateix tipus o classe de beca s'entendrà que l'última presentada reemplaça les anteriors sol·licituds que seran arxivades.  
6. El formulari de sol·licitud incorporarà:  
a) Una declaració responsable, mitjançant la qual la persona sol·licitant manifesta, sota la seua responsabilitat, que totes les dades recollides en la sol·licitud i en el currículum que adjunta són verídiques, i que es troba en possessió de la documentació que així ho acredita, quedant a la disposició de l'AVI, per a la comprovació, control i inspecció que s'estimen oportuns. A tenor del que es disposa en l'article 69.4 de la Llei 39/2015, d'1 d'octubre, del procediment administratiu comú de les administracions públiques, la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no presentació davant l'administració competent de la declaració responsable, la documentació que siga, si escau, requerida per a acreditar el compliment del declarat, o la comunicació, determinarà la impossibilitat de continuar en el procés de selecció.  
b) Una autorització expressa perquè l'Administració puga obtindre directament l'acreditació dels títols oficials universitaris i no universitaris, el grau de coneixement de valencià de la Junta Qualificadora de Coneixements de Valencià i el compliment de les obligacions tributàries i amb la Seguretat Social previstes en els articles 18 i 19, respectivamente, del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions (BOE 176, 25.07.2006). No obstant això, la persona sol·licitant podrà denegar expressament el consentiment a esta autorització, devent en estos supòsits presentar els certificats que acrediten el compliment d'estes obligacions.  
c) Una indicació que les dades de caràcter personal, contingudes en este, podran ser incloses en un fitxer per al seu tractament per la persona titular responsable d'este, en l'ús de les funcions pròpies que tinga atribuïdes i en l'àmbit de les seues competències. Al seu torn, s'informarà els interessats de la possibilitat d'exercir els drets de accés, rectificació cancel·lació, oposició, etc., tot això de conformitat amb el que es disposa en l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals.  
  
7. En emplenar el formulari de currículum es detallaran els mèrits adduïts en este, per a calcular el resultat de la baremació inicial a partir de la informació aportada en este currículum.  
8. Amb la finalitat de reduir les càrregues administratives a les persones interessades, juntament amb la sol·licitud i currículum no s'acompanyarà la documentació acreditativa dels mèrits.  
9. Únicament les persones seleccionades per a la fase d'entrevista hauran de presentar la documentació acreditativa dels mèrits detallats en el currículum en el moment de l'entrevista.  
Esta documentació és la següent:  
a) La titulació acadèmica s'acreditarà en els següents supòsits:  
1r. Si es troba en tràmit l'expedició del títol, i en este cas podrà presentar-se certificat acadèmic de finalització d'estudis expedit per l'òrgan competent juntament amb el rebut d'abonament de les taxes corresponents.  
2n. Títols homologats per les autoritats espanyoles.  
3r. Títols expedits o homologats per les autoritats dels altres països de la Unió Europea.  
b) Expedient acadèmic compulsat amb la nota mitjana oficial.  
c) Còpia compulsada de qualsevol altre document que acredite la possessió de títols, màsters, cursos i mèrits docents, investigadors o professionals que es desitgen al·legar.  
d) En el cas d'acreditació d'experiència professional relacionada directament amb l'objecte de les beques de cada convocatòria, l'informe de vida laboral, expedit per la Tresoreria General de la Seguretat Social, acompanyat de còpia dels contractes de treball.  
e) Documentació que acredite trobar-se en algun dels supòsits establits en l'apartat 4 de l'article 4 d'esta ordre, que determina la preferència de la concessió de la beca en cas d'empat en la valoració.  
  
10. Si la sol·licitud presentada en termini no reunira els requisits indicats en la convocatòria o no fora aportada alguna documentació de l'exigida en ella, l'òrgan instructor requerirà a la persona sol·licitant perquè esmene o acompanye els documents preceptius en el termini màxim de 10 dies hàbils, amb indicació que si així no ho fa, se la tindrà per desistida en la seua sol·licitud amb la resolució previa dictada a este efecte, de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques, en relació amb l'article 23.5 de la Llei 38/2003, de 17 de novembre, general de subvencions i amb l'article 15.5 del Decret 32/2009, de 4 de setembre, del Consell, pel qual es regula la concessió de beques. Esta esmena es realitzarà també de manera electrònica, seleccionant el tràmit creat a este efecte.  
11. Els mèrits no acreditats no seran tinguts en compte a l'efecte de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds establit en la corresponent convocatòria.  
12. La comissió avaluadora podrà requerir en qualsevol moment del procés selectiu l'acreditació de qualsevol dels requisits d'accés o dels mèrits presentats. Si no foren acreditats en el termini que s'establisca en el requeriment, les persones requerides quedaran excloses del procés, després del tràmit d'audiència i indicació de les inexactituds o falsedats detectades formulades per la persona sol·licitant, sense perjudici de la responsabilitat en què poguera incórrer.  
  
Article 8. Comissió avaluadora  
1. Les sol·licituds presentades seran valorades per una comissió avaluadora, que una vegada conclòs el procés de selecció, elevarà proposta motivada de resolució, a la persona titular de la Vicepresidència executiva de l'Agència Valenciana d'Innovació. La comissió avaluadora es constituirà en la forma que s'establisca en la respectiva convocatòria, on es designaran els seus membres i tindrà la següent composició:  
a) President o presidenta: la persona titular de la Subdirecció General de Programes o de la Secretaria General Tècnica de l'AVI, segons corresponga, en funció de la naturalesa de la beca convocada:  
En el cas de les beques en matèria de Comunicació, Gestió economicoadministrativa i Informàtica, assumirà la presidència la persona titular de la Secretaria General Tècnica de l'AVI.  
Per a les beques en matèria d'Innovació, assumirà la presidència la persona titular de la Subdirecció General de Programes de l'AVI.  
b) Secretari o secretària: Un o una cap de servei o d'unitat on exerciran les seues funcions les persones becàries, segons corresponga, en funció de la naturalesa de la beca convocada.  
c) Dos vocals: persones que ocupen llocs de cap de servei o cap d'unitat.  
2. El funcionament de la comissió avaluadora s'ajustarà a les previsions de la normativa reguladora del règim jurídic dels òrgans col·legiats, contemplada en els articles 15 i següents de la Llei 40/2015, d'1 d'octubre, de règim jurídic del sector públic. Adoptarà els seus acords per majoria simple, estenent acta de les sessions celebrades i dels acords adoptats, i remetent la corresponent proposta a l'òrgan encarregat de resoldre.  
3. Les persones integrants de la comissió avaluadora podran ser assessorades pel personal tècnic o professional que es considere necessari, que podrà assistir a les seues reunions amb veu, però sense vot.  
4. Les comissions avaluadores que es constituïsquen a l'empara d'esta ordre s'ajustaran als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva entre dones i homes i la Llei 9/2003, de 2 d'abril, per a la igualtat entre dones i homes de la Comunitat Valenciana.  
  
Article 9. Ordenació i Instrucció  
1. L'ordenació i instrucció del procediment correspondrà a la Secretaria General de l'AVI que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se resolució.  
2. En qualsevol moment al llarg del procediment l'òrgan instructor podrà sol·licitar als òrgans, administracions i entitats competents, la transmissió telemàtica d'aquelles dades que siguen necessàries per a la correcta instrucció del procediment, permetent la comprovació dels fets sobre els quals haja de pronunciar-se la resolució. Les transmissions de dades tindran la naturalesa jurídica de certificats quan siguen signats electrònicament per qui ostente la titularitat de l'òrgan responsable de les dades transmeses i conste expressament la seua naturalesa.  
  
3. En tots els casos es garantirà la inalterabilitat de les sol·licituds d'inici i de currículum, així com de la documentació que s'acompanye, una vegada presentades i admeses en el registre electrònic.  
Qualsevol alteració que puga realitzar-se amb posterioritat a l'admissió de la sol·licitud i que no siga merament tècnica a l'efecte de lectura, emmagatzematge, arxiu o transmissió es tindrà per no efectuada.  
  
4. Les comunicacions i notificacions al llarg de tot el procediment seran electròniques.  
  
Article 10. Procés de selecció  
1. La comissió avaluadora valorarà els mèrits al·legats pels sol·licitants, aplicant el barem establit en l'article 4 d'esta ordre, així com la corresponent convocatòria i elaborarà una relació provisional d'aspirants, ordenada d'acord amb la puntuació obtinguda en la baremació.  
  
La comissió avaluadora publicarà el llistat provisional de puntuacions en la seu electrònica de la Generalitat i, a més, en la pàgina web de l'Agència Valenciana d'Innovació, determinant quins d'estos participants seran cridats a la fase d'entrevista-prova escrita.  
2. Les persones aspirants comptaran amb un termini de 5 dies hàbils a partir de l'endemà de la data de la publicació dels resultats provisionals de la baremació per a formular al·legacions, que es dirigiran a la comissió avaluadora; transcorregut este termini i a la vista, si escau, de les al·legacions formulades, es publicarà el llistat definitiu d'aspirants que seran cridats a la realització de la prova-entrevista, conforme al que s'establix en l'article 4 d'esta ordre. Tant esta com les successives publicacions s'efectuaran en la seu electrònica de la Generalitat i en la pàgina web de l'Agència Valenciana d'Innovació.  
3. Realitzada l'entrevista, la prova escrita i conclosa la selecció, la comissió avaluadora sumarà els punts obtinguts en esta fase amb els aconseguits en la fase primera de mèrits i publicarà la llista provisional per puntuació total obtinguda, indicant quines d'estes persones seran proposades per a ser beneficiàries de les beques per obtindre la major puntuació. Es concedirà un termini de 5 dies hàbils a partir de l'endemà de la data de publicació per a formular al·legacions; transcorregut este termini, i a la vista, si escau, de les al·legacions formulades, es publicarà el llistat definitiu del procés de selecció.  
4. La comissió avaluadora elaborarà una proposta de resolució que serà elevada a la Vicepresidència executiva de l'Agència Valenciana d'Innovació i que contindrà:  
a) Les persones candidates a la concessió de les beques.  
b) Una borsa de reserva, que inclourà les persones aspirants que no resulten adjudicatàries de les beques, prioritzades per orde decreixent de puntuació per a cobrir les vacants que pogueren produir-se durant el període de vigència de les beques.  
c) La relació dels aspirants les sol·licituds dels quals han sigut desestimades, indicant les causes que han motivat la seua denegació.  
  
  
TÍTOL III  
Finalització del procediment  
  
Article 11. Concessió, notificació, publicitat  
1. Vista la proposta motivada de resolució de concessió, formulada per la comissió de valoració, la Vicepresidència executiva de l'Agència Valenciana d'Innovació dictarà la resolució de concessió de les beques. L'esmentada resolució de concessió que serà motivada de conformitat amb els articles 35, 88 i concordants de la Llei 39/2015, d'1 d'octubre, del procediment administratiu comú de les administracions públiques, especificarà les bases, convocatòria, programa i crèdit pressupostari al qual s'imputen les beques atorgades, relació de les persones beneficiàries, quantitats concedides i la seua finalitat, així com el termini en el qual les persones beneficiàries han d'incorporar-se al departament en el qual s'hagen de fer les tasques pròpies de la beca.  
Així mateix contindrà la borsa de reserva prevista en esta ordre i una relació de les persones aspirants les sol·licituds de les quals hagen sigut desestimades, indicant les causes que hagen motivat la seua denegació.  
2. La resolució es publicarà en el Diari Oficial de la Generalitat Valenciana i farà efecte de notificació, d'acord amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
Article 12. Termini de resolució del procediment i recursos  
1. El termini màxim per a dictar i publicar la resolució serà de 3 mesos, a comptar des de l'endemà de la data de publicació de la convocatòria, sense perjudici que puga ampliar-se en els termes previstos per la normativa reguladora del procediment administratiu comú.  
  
Conclòs este termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
2. Quan es requerisca a la persona interessada l'esmena de deficiències en la sol·licitud o l'aportació de documents, o d'elements de juí necessaris per a l'acreditació dels requisits o la valoració dels mèrits, el termini per a resoldre se suspendrà pel temps que passe entre la notificació del requeriment i el seu efectiu compliment pel destinatari, o, si no és possible, pel termini concedit.  
3. La resolució que es dicte posa fi a la via administrativa conforme a l'article 114 de la Llei 39/2015, d'1 d'octubre, del procediment administratiu comú de les administracions públiques i contra ella podrà interposar-se, potestativament, un recurs de reposició davant l'òrgan que la va dictar, en el termini d'un mes, a comptar des de l'endemà de la publicació de la resolució, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques o un recurs contenciós administratiu, conformement als articles 46 i concordants de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí de la interposició, per part de les persones interessades, de qualsevol altre recurs que estimen pertinent.  
4. La Vicepresidència executiva de l'Agència Valenciana d'Innovació remetrà a la Base de dades nacional de subvencions les beques concedides, indicant, segons cada cas, la convocatòria, el programa i el crèdit pressupostari a què s'imputen, les persones beneficiàries, la quantitat concedida i l'objecte o finalitat de la beca. També s'informarà, quan corresponga, sobre la distribució per anualitats, en cas de beques plurianuals.  
  
  
TÍTOL IV  
Acompliment de les beques i obligacions  
  
Article 13. Pluralitat de perfils professionals  
1. Conforme a esta ordre, la resolució de convocatòria podrà establir diverses modalitats de beques quan estes es dirigisquen a diferents perfils professionals. En este cas, el procés de selecció es durà a terme per separat per a cada modalitat, de manera que la competència s'establisca únicament entre les persones que concórreguen a les beques d'un mateix perfil.  
2. Per a optar a beques de diverses modalitats les persones interessades hauran de presentar, junt amb la seua sol·licitud, un currículum diferent per a cadascuna d'elles.  
3. En una convocatòria no podrà concedir-se més d'una beca a la mateixa persona. Si una persona aspirant obté una puntuació que li permet ser seleccionada per a diverses beques, abans d'elevar proposta de resolució, se li concedirà un termini de 10 dies naturals perquè opte per una d'elles i se la proposarà només per a la triada, excloent-la de la selecció de les restants. Si no exercix esta opció, la comissió de valoració la proposarà per a aquella beca per a la qual haja obtingut major puntuació. Si amb este criteri no pot determinar-se quina beca se li ha de concedir, se la proposarà per a la que figure primer en la convocatòria.  
  
  
Article 14. Incompatibilitats  
L'obtenció d'una beca en el marc de les presents bases és incompatible amb l'acompliment de les activitats pròpies de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i la dedicació de la beca obtinguda, o que impedisca el compliment de les obligacions derivades del normal desenvolupament d'esta. La infracció d'esta regla deixarà sense efecte la beca adjudicada, després de l'audiència a la persona interessada.  
  
Article 15. Unitats administratives de realització de les pràctiques  
1. Les pràctiques professionals de les persones adjudicatàries de les beques es realitzaran en les dependències de l'Agència Valenciana d'Innovació.  
2. A les persones becàries se'ls assignarà un tutor o tutora que durà a terme la comprovació de les tasques exercides.  
  
Article 16. Obligacions i drets de les persones beneficiàries  
1. Les persones beneficiàries de les beques deuran:  
a) Comunicar, si és el cas, l'acceptació de l'ajuda i incorporar-se a l'Agència Valenciana d'Innovació, en el termini que s'indique en la resolució de concessió.  
La no incorporació injustificada en la data indicada, s'interpretarà com una renúncia a la beca concedida. En tal cas, es podrà concedir una nova ajuda a la persona que corresponga, segons la borsa de reserva per a substitucions regulada en l'article 11 d'esta ordre.  
b) Realitzar l'activitat que ha motivat la concessió de la beca durant tot el període del seu gaudi, conforme a les directrius que ordene la persona que exercisca la tutoria de cadascuna de les persones beneficiàries de les beques.  
c) Renunciar a qualsevol altra beca que es gaudisca de manera simultània.  
d) Guardar el degut secret i confidencialitat dels assumptes en què intervinga, així com sobre qualsevol altra informació obtinguda de l'Agència Valenciana d'Innovació, durant el desenvolupament de la beca. Esta obligació es mantindrà encara després que la persona becària concloga el gaudi de la seua beca.  
e) Aportar en el termini dels 5 dies hàbils següents a la publicació de la resolució de concessió en el Diari Oficial de la Generalitat Valenciana, la següent documentació:  
- L'imprés de domiciliació bancària, degudament emplenat i subscrit per la persona beneficiària, en el qual constarà el número de compte en el qual es rebran les transferències mensuals, i que es troba disponible en el portal institucional de la Generalitat en internet, www.gva.es.  
  
- La resolució de la Tresoreria General de la Seguretat Social d'assignació de número de la Seguretat Social.  
f) Estar al corrent en el compliment de les seues obligacions tributàries i davant de la Seguretat Social amb anterioritat a dictar-se la proposta de resolució de concessió de les beques, de conformitat amb el que s'establix en l'article 14.1.e de la Llei 38/2003, de 17 de novembre, general de subvencions. A l'efecte de garantir el compliment d'esta obligació, la presentació de la sol·licitud per part de les persones interessades comportarà l'autorització als òrgans gestors de l'Agència Valenciana d'Innovació per a demanar, per via telemàtica, els oportuns certificats al Departament de Recaptació de l'Agència Tributària Valenciana i a la Seguretat Social, en els termes establits en l'article 7.6.b d'esta ordre.  
D'igual manera haurà de complir amb les altres obligacions que establix l'article 14 de la Llei 38/2003, de 17 de novembre, general de subvencions, i altra normativa en vigor en matèria de beques i subvencions que resulte d'aplicació, així com les obligacions que es deriven del conjunt de les bases d'esta convocatòria, o de les específiques que s'establisquen en la convocatòria.  
g) Les persones becades no poden publicar cap article, ni remetre cap comunicació a qualsevol entitat o organisme, sobre matèries relacionades amb la seua beca o l'activitat de l'Agència Valenciana d'Innovació, sense prèvia autorització de l'Agència. En el cas que existisca autorització, el becari o becària haurà de fer constar expressament en la publicació que l'activitat s'ha realitzat mitjançant una beca de l'Agència Valenciana d'Innovació.  
2. La condició de becari o becària no genera cap relació laboral, ni administrativa amb la Generalitat i les quantitats abonades en cap cas tindran el caràcter de salari o retribució, sinó d'ajuda econòmica per als gastos que la beca comporta.  
3. Durant el període de gaudi de les beques, les persones beneficiàries hauran d'exercir les pràctiques amb un horari màxim de 30 hores setmanals, que es distribuiran de la forma en què s'organitze per part de la persona que s'assigne com a tutor o tutora.  
4. Abans que concloga el termini de gaudi de la beca i durant l'últim mes de gaudi d'esta, les persones beneficiàries hauran d'entregar una memòria sobre les activitats realitzades i els coneixements adquirits.  
  
El lliurament de la memòria i l'informe favorable posterior realitzat per part del tutor, així com l'informe al qual es referix l'article 19.1.e d'esta ordre, seran condicions per al pagament de l'import de l'últim mes de període de duració de les pràctiques.  
5. En acceptar les bases de la present convocatòria, les persones beneficiàries de les beques que puguen concedir-se, cedixen gratuïtament i de manera indefinida, els resultats que s'obtinguen a conseqüència del desenvolupament de les activitats exercides en virtut d'estes beques, així com la memòria final que presenten, reservant-se l'Agència Valenciana d'Innovació el dret a publicar-les i utilitzar-les.  
6. Quan la persona beneficiària d'una de les beques concedides siga empleat o empleada de la Generalitat, quedarà en la situació administrativa que siga procedent d'acord amb la normativa corresponent en matèria de funció pública.  
7. La persona que exercisca la tutoria podrà proposar la revocació de les beques concedides, després de l'audiència de les persones interessades, en el cas d'incompliment de les seues obligacions per part de les persones beneficiàries de les beques, i en particular, quan no realitzaren l'activitat que va motivar la concessió de les beques o deixaren de reunir els requisits necessaris per a ser beneficiàries, o quan s'incompliren, sense causa que ho justifique, les restants condicions establides per esta ordre.  
8. La renúncia a les beques suposarà la pèrdua de tots els drets inherents a estes i, per tant, el seu import deixarà de percebre's a partir d'este moment.  
  
Article 17. Pla de control  
De conformitat amb el que s'establix en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es durà a terme un pla de control de la realització de l'activitat objecte de la convocatòria de beques, conformement a estes bases, que consistirà en:  
a) La comprovació i control de la documentació acreditativa dels mèrits de les persones que resulten becades.  
b) La supervisió per la persona que exercisca la tutoria del pla formatiu de la beca i les funcions a realitzar en el curs de les seues pràctiques.  
Les tasques a desenvolupar al llarg de les pràctiques professionals s'assignaran conforme a un pla de formació específic. L'aplicació d'este pla es revisarà periòdicament pel tutor que avaluarà de manera contínua les tasques exercides per la persona becada conforme als criteris establits en l'esmentat pla. El resultat d'este seguiment es plasmarà en un informe final realitzat conjuntament pel tutor i el superior jeràrquic de qui este depenga.  
c) La memòria de les activitats de formació realitzada per la persona becada.  
d) La certificació d'aptitud i aprofitament, prevista en l'article 19. 1.e) d'esta ordre.  
e) El control horari de les persones becades es realitzarà mitjançant l'aplicació GV-Cronos, dins de les condicions previstes en l'article 21 del Decret 132/2009.  
  
Article 18. Borsa de reserva  
1. Es constituirà una borsa de reserva, que inclourà les persones aspirants que no resulten adjudicatàries de les beques, prioritzades per ordre decreixent de puntuació, per a cobrir les vacants que pogueren produir-se durant el període de vigència de les beques.  
2. En el cas que es produïsquen vacants durant el període de gaudi de les beques, a causa de renúncies, abandons, incompliments d'obligacions o qualsevol altra incidència, es podrà concedir una nova beca, per la resta del període màxim de concessió de la beca, entre les persones integrants de la borsa regulada en estes bases. En este cas la concessió s'efectuarà segons l'ordre prioritzat de la borsa. Si la vacant es produïra una vegada transcorreguda la meitat del període de duració de la beca, esta podrà declarar-se deserta.  
3. La condició d'integrant de la borsa de reserva no generarà, en cap moment, cap relació amb la Generalitat ni compromís d'accedir a la condició de persona becària.  
  
Article 19. Obligacions de l'òrgan concedent  
1. Són obligacions de l'Agència Valenciana d'Innovació sobre les beques per a pràctiques professionals objecte de les presents bases:  
  
a) Proporcionar el suport necessari i facilitar la utilització dels mitjans, instruments i equips que resulten necessaris per al normal desenvolupament de la seua activitat.  
b) Designar un tutor o tutora per a la coordinació, orientació i direcció tècnica de l'activitat que exerciran. La persona que exercisca la tutoria assignarà les funcions a realitzar per les persones beneficiàries de les beques durant les pràctiques professionals, realitzarà el seguiment, prestarà el suport necessari, resoldrà els dubtes que puguen sorgir i avaluarà l'aprofitament obtingut per la persona beneficiària, emetent els informes i certificats que corresponguen.  
c) Vetlar pel desenvolupament adequat del programa de formació.  
d) Tramitar l'alta en el règim general de la Seguretat Social i efectuar les corresponents cotitzacions, en aplicació del que es disposa en el Reial decret 1493/2011, de 24 d'octubre.  
e) Expedir el corresponent certificat d'aptitud i aprofitament a favor de la becària o becari, després de la finalització del termini de la beca i després de l'informe favorable de la persona que realitze la tutoria.  
  
  
  
TÍTOL V  
Quantia, pagament i justificació de les beques  
  
Article 20. Dotació econòmica  
1. La dotació econòmica de cadascuna de les beques serà l'establida segons la resolució de la conselleria amb competències en hisenda vigent en cada període, per la qual s'establix la quantitat inicial de percepció en cada exercici, de les beques sotmeses a l'àmbit d'aplicació del Decret 132/2009, de 4 de setembre, del Consell, i que es reflectirà en la corresponent convocatòria.  
Sobre este import es practicarà la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social, en els termes establits en el Reial decret 1493/2011, de 24 d'octubre, i les altres que, si és el cas, conformement a la normativa vigent, pogueren correspondre.  
  
2. En cas de pròrroga de les beques, en el segon període la quantia procedent serà la que resulte aplicable, d'acord amb la resolució a què es referix l'art. 17.1 del Decret 132/2009, de 4 de setembre.  
3. Les quantitats abonades en cap cas tindran el caràcter de salari o retribució, sinó d'ajuda econòmica per als gastos que la beca comporta.  
  
4. Durant el període de vigència de la beca i amb la finalitat que la quantia de l'ajuda concedida no es veja indirectament minvada, es podran abonar ajudes complementàries per a compensar els gastos derivats d'activitats que, a consideració del tutor o tutora responsable de la formació, s'entenguen necessaris o convenients. En este cas, estos gastos seran rescabalats en els termes que, per al personal de la Generalitat establix el Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris, modificat pel Decret 64/2011, de 27 de maig, del Consell.  
  
L'aplicació d'esta normativa es referix únicament als conceptes i quanties que hagen de ser rescabalats, sense que això implique una modificació en la relació jurídica de la persona becària amb l'Administració.  
  
Article 21. Justificació i pagament  
1. L'import de cada beca s'abonarà per mensualitats vençudes, amb la certificació previa d'un satisfactori nivell de dedicació i aprofitament. La certificació l'expedirà la persona titular de la Secretaria General Tècnica o la Subdirecció General de Programes de l'Agència Valenciana d'Innovació, depenent de si el becari realitza les pràctiques en un o un altre departament.  
2. La comprovació de les tasques exercides pel becari o becària es durà a terme mitjançant la supervisió del tutor o tutora.  
3. Si una vegada concedida la beca, algun període de desenvolupament de les pràctiques no es realitza durant un mes complet i implica una meritació econòmica a favor de la persona beneficiària inferior al corresponent a un mes natural, la prestació econòmica serà proporcional a este període. En estos supòsits es garantirà, en tot cas, el dret a l'audiència de la persona interessada.  
4. Abans que concloga el termini de finalització del període de duració de les beques, durant l'últim mes de gaudi d'esta, les persones beneficiàries hauran d'entregar una memòria sobre les activitats realitzades i els coneixements adquirits. El lliurament de la memòria, l'informe favorable del tutor i l'informe favorable posterior al que es referix l'article 19.1.e d'esta ordre, seran condicions indispensables per al pagament de l'import de l'últim mes del període de duració de les beques.  
  
5. El possible incompliment parcial de les condicions imposades, si ve recollit en el certificat de dedicació i aprofitament de la beca, podrà determinar la quantia que finalment rebrà el beneficiari o, si és el cas, l'import a reintegrar.  
4. L'import màxim destinat a finançar les beques es determinarà en la corresponent convocatòria, amb càrrec a l'aplicació pressupostària dels pressupostos de la Generalitat que es determine.  
  
Article 22. Pèrdua del dret al cobrament i reintegrament  
1. La renúncia a les beques suposarà la pèrdua de tots els drets inherents a estes, i per tant el seu import deixarà de percebre's a partir d'este moment.  
2. La concurrència d'algunes de les causes previstes en l'article 37 de la Llei 38/2003, de 17 de novembre, general de subvencions, així com en els casos que s'enumeren a continuació, es procedirà a la resolució de la beca concedida, amb pèrdua total o parcial del dret de cobrament d'esta:  
a) Quan es destine la quantitat percebuda a altres fins diferents al fi de la beca.  
b) Quan s'incórrega en algun dels casos d'incompatibilitat amb la beca expressament previstos en estes bases.  
En estos casos serà procedent el reintegrament de la quantitat percebuda i l'exigència de l'interés de demora corresponent des del moment de pagament de la beca fins que s'acorde la procedència del reintegrament, d'acord amb el que s'establix en els articles 41 i 42 de la llei esmentada.  
3. En la tramitació del procediment de reintegrament es garantirà, en tot cas, el dret d'audiència a la persona interessada.  
  
  
TÍTOL VI  
Suspensió, modificació i règim sancionador  
  
Article 23. Suspensió de la beca  
1. En els supòsits en què, per raó de part, adopció o acolliment, s'interrompa el període de duració establit, es procedirà d'acord amb el que es disposa en l'article 24 del Decret 132/2009, de 4 de setembre, del Consell, pel qual es regula la concessió de beques, és a dir, la persona interessada continuarà reportant i percebent l'import de la beca atorgada i recuperarà amb posterioritat el període interromput.  
  
2. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
3. En tots estos casos, la situació haurà d'acreditar-se mitjançant els certificats oficials corresponents i es comunicarà al tutor o tutora de la persona beneficiària.  
  
Article 24. Règim sancionador  
Les persones beneficiàries queden subjectes a les responsabilitats i règim sancionador regulats en el títol IV de la Llei 38/2003, de 17 de novembre, general de subvencions i en el capítol IV del títol X de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Article 25. Modificació de la resolució de concessió i borsa de reserva  
  
La resolució de concessió es procedirà a modificar, entenent, per tant, la renúncia a la beca de pràctiques professionals de la persona que haja resultat beneficiària i concedint esta al candidat o candidata que corresponga segons la regulació de la borsa de reserva per a substitucions quan:  
a) La persona que haja resultat beneficiària de la beca per a la realització de pràctiques professionals no s'incorpore, injustificadament, a l'Agència Valenciana d'Innovació en el termini que s'indique en la resolució de concessió.  
b) La persona que haja resultat beneficiària de la beca per a la realització de pràctiques professionals, amb caràcter previ a la incorporació, es trobe en una situació que impedisca el compliment de les obligacions derivades del normal desenvolupament d'esta, especialment, si estes vulneren el règim d'incompatibilitats establit en l'article 22 del Decret 132/2009.  
  
  
DISPOSICIONS ADDICIONALS  
  
Primera. No-incidència pressupostària  
L'aplicació i execució de les presents bases reguladores no podrà suposar increment del gasot públic, més enllà dels crèdits consignats a este efecte, en els pressupostos anuals de la Generalitat, dins del corresponent programa i línies pressupostàries per a finançar les diferents convocatòries.  
  
Segona. Protecció de dades de caràcter personal  
1. La gestió de les ajudes previstes en les presents bases comporta el tractament de dades de caràcter personal relatives a representants, havent de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. En el disseny de la sol·licitud, dels formularis, de l'aportació documental, i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades al necessari en relació amb els fins per als quals són tractades.  
3. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
  
Tercera. Delegació de competència de concessió  
Es delega en la persona titular de la Secretaria General de l'Agència Valenciana d'Innovació, la competència per a dictar la resolució de concessió de les beques, de conformitat amb l'article 160.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Quarta. Delegació de les facultats d'execució i interpretació  
1. La persona titular de la Secretaria General de l'Agència Valenciana d'Innovació queda facultada per a adoptar les mesures necessàries per a l'aplicació d'esta ordre, a l'efecte de concessió de beques i resoldre els dubtes i conflictes que pogueren plantejar els becaris o becàries en l'exercici de les seues funcions, després de vist l'expedient contradictori, i amb plena subjecció al Decret 132/2009, de 4 de setembre, del Consell, pel qual es regula la concessió de beques, les seues normes de desplegament i el que es disposa en esta ordre.  
2. Així mateix, es delega en este òrgan la resolució de les incidències que es produïsquen amb anterioritat o posterioritat a la concessió, la resolució dels expedients de desistiment, de renúncia, de minoració i revocació.  
  
  
DISPOSICIÓ FINAL  
  
Única. Vigència  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
Alacant, 2 de juliol de 2024  
  
La consellera d'Innovació, Indústria, Comerç i Turisme,  
NURIA MONTES DE DIEGO